ET Euroopa Liidu Teataja L 24/15

EUROOPA KESKPANGA OTSUS,

18. detsember 2006,

millega kehtestatakse meetmed Euroopa Keskpanga kapitali sissemaksmiseks mitteosalevate riikide keskpankade poolt

(EKP/2006/26)

(2007/47/EÜ)

EUROOPA KESKPANGA ÜLDNÕUKOGU,

võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 48,

ning arvestades järgmist:

(1) 23. aprilli 2004 otsus EKP/2004/10, millega kehtestatakse vajalikud meetmed Euroopa Keskpanga kapitali sissemaksmiseks mitteosalevate riikide keskpankade poolt, (1) määras Euroopa Keskpanga (EKP) kapitali märkimise protsendid, mille pidid 1. mail 2004 eurot kasutusele mittevõtnud liikmesriikide keskpangad (RKPd) sisse maksma 1. mail 2004, et hüvitada EKP tegevuskulusid.

(2) Arvestades Bulgaaria ja Rumeenia ühinemist Euroopa Liiduga ja nende RKPde saamist Euroopa Keskpankade Süsteemi (EKPS) osaks 1. jaanuaril 2007, kehtestab 15. detsembri 2006. aasta otsus EKP/2006/21 (riikide keskpankade protsentuaalsete osade kohta Euroopa Keskpanga kapitali märkimise aluses) (2) alates 1. jaanuarist 2007 osalevate RKPde suhtes kohaldatavad osakaalud EKP laiendatud kapitalis (edaspidi “osakaalud kapitali märkimises” ja “kapitali märkimise alus”).

(3) Alates 1. jaanuarist 2007 on EKP märgitud kapital 5 760 652 402,58 eurot.

(4) Laiendatud kapitali märkimise aluse tõttu on vaja vastu võtta uus EKP otsus, millega tühistatakse otsus EKP/2004/10 alates 1. jaanuarist 2007 ja määratakse protsent EKP kapitali märkimises, mille 1. jaanuariks 2007 euro kasutusele mittevõtnud liikmesriikide RKPd (edaspidi “mitteosalevad RKPd”) peavad sisse maksma 1. jaanuaril 2007.

(5) Arvestades Euroopa Keskpanga üldnõukogu töökorra artikleid 3.5 ja 6.6, on Bulgaaria keskpanga (Bulgarian National Bank) ja Rumeenia keskpanga (Banca Naţională a României) presidentidel olnud võimalus esitada tähelepanekuid käesoleva otsuse kohta enne selle vastuvõtmist,

ON TEINUD JÄRGMISE OTSUSE:

Artikkel 1

Sissemakstud kapitali ulatus ja vorm

7 % iga mitteosaleva RKP poolt märgitud EKP kapitalist peab olema sisse makstud 1. jaanuaril 2007. Võttes arvesse otsuse EKP/2006/21 artiklis 2 kirjeldatud kapitali märkimise osakaalusid, peab iga mitteosalev RKP 1. jaanuaril 2007 sisse maksma summa, mis on osutatud tema nime kõrval järgmises tabelis:

Mitteosalev RKP (eurodes) Bulgarian National Bank 3 561 868,99 Česká národní banka 5 597 049,87 Danmarks Nationalbank 6 104 332,92 Eesti Pank 686 727,37 Central Bank of Cyprus 503 653,84 Latvijas Banka 1 134 330,06 Lietuvos bankas 1 684 760,40 Magyar Nemzeti Bank 5 299 051,33 Bank Ċentrali ta’ Malta/Central Bank of Malta 250 818,81 Narodowy Bank Polski 19 657 419,83 Banca Naţională a României 10 156 951,89 Národná banka Slovenska 2 727 956,95 Sveriges riksbank 9 400 866,26 Bank of England 56 187 041,67

Artikkel 2

Sissemakstud kapitali korrigeerimine

1. Kuna kõik mitteosalevad RKPd, välja arvatud Bulgaaria keskpank ja Rumeenia keskpank, on 7 % oma osast EKP märgitud kapitalis otsuse EKP/2004/10 alusel 31. detsembriks 2006 juba sisse maksnud, peavad nad, välja arvatud Bulgaaria keskpank ja Rumeenia keskpank, EKP-le üle kandma täiendava summa või, asjakohastel juhtudel, EKP peab summa mitteosalevale RKP-le tagasi kandma, et jõuda summadeni, mis on sätestatud artiklis 1 olevas tabelis.

2. Bulgaaria keskpank ja Rumeenia keskpank peavad EKP-le üle kandma artiklis 1 esitatud tabelis nende nime kõrval osutatud summa.

3. Kõik ülekanded käesoleva artikli alusel tuleb teha 15. detsembri 2006. aasta otsuse EKP/2006/23 kohaselt, millega kehtestati tingimused Euroopa Keskpanga kapitaliosade ülekanneteks riikide keskpankade vahel ja sissemakstud kapitali korrigeerimiseks (3).

Artikkel 3

Lõppsätted

1. Käesolev otsus jõustub 1. jaanuaril 2007.

2. Otsus EKP/2004/10 tunnistatakse kehtetuks alates 1. jaanuarist 2007.

3. Viiteid otsusele EKP/2004/10 käsitletakse viidetena käesolevale otsusele.

Frankfurt Maini ääres, 18. detsember 2006. EKP president Jean-Claude TRICHET

(1) ELT L 205, 9.6.2004, lk. 19.

(2) Vt käesoleva Euroopa Liidu Teataja lk 1.

(3) Vt käesoleva Euroopa Liidu Teataja lk 5.